UBERA ARANZETA (EH Bildu, 2019-06-13):
Eguerdi on denoi. Eguerdi on Beltrán de Heredia anderea.
Gauzak ondo egin daitezkeenean, zergatik egiten dira gaizki, Beltrán de Heredia anderea? Badakigu ba humanitatearen akats nagusienetakoa dela, nahiz eta gauzak ondo egitea errazagoa izan, sinpleagoa izan ba gauzak gaizki egitea eta konplikatzea. Hau pertsonen ADNan dago, zeren izan ere maiz dugun zentzu apurra galtzen dugu eta alboratzen dugu. Egia esan, eskuartean dugun gaia mailaa honetara iritsi izana ulergaitza, sinestezina egiten zait, arrazoi desberdinengatik eta gaur hemen eztabaidatzen aritzea, baina tira.
Baina arrazoi ezberdinen artean badago gauza bat oso zentzuzkoa eta oso logikoa eta oso xumea, dena araudietan eta legeetan eta kontratazio irizpideetan sartu gabe, oso kontu oinarrizko-oinarrizkoa.
Zuk, Beltrán de Heredia anderea, zer egiten duzu kotxe bat erostera zoazenean, papeleoetan edo eta kontratazioko inguruabarretan sartu aurretik? Zer egiten dugu hemen gauden guztiok kotxe bat erostera goazenean? Lehenengo gauza, kotxea probatu, kotxean sartu, kotxea ukitu, ez? Hori ez dugu egiten guztiok? Iruditzen zait oso zentzuzkoa dela hori egitea.
Eta orduan ez dudana ulertzen da kasu honetan zergatik ez zenuen ertzain bat edo ertzain pare bat hartu eta kotxea probatu, gauza asko aurreztuko genituzke. Ikusi hemen ere zenbat tamainako pertsona gaude, Pello Urizar konparatu nirekin eta izugarrizko gizona daukagu, nik txikia, badakigu kartara ezin direla kotxeak erosi, ezta Pello? Baina estandar bat, eta horrela ba orain dugun korapilo hau aurreztuko genuke eta pleno honetan ez ginateke gai honen inguruan eztabaidatzen egongo.
Baina zoritzarrez Administrazio Publikoan askotan legeen, araudien izenean zentzugabeko burokrazia batetan katramilatzen gara. Egoera bati eraginkortasunez erantzun beharrean, ba askotan zentratzen gara tramitazioan, eta ahaztu egiten gara tramitazio hori benetan dela arazo bat konpontzeko edo egoera bati erantzuteko. Eta ondorioz, poliki-poliki Administrazio Publikoa joan gara bilakatzen mugiarazteko zaila den elefante pisutsu bat. Administrazioa bilakatu da elefante pisutsu bat eta askotan legearen izenean, nahiz eta sarritan Jaurlaritza den, EAJ den, Legea betetzen ez duena, baina badakigu itsuen erreinuan begibakarra errege.
Eta pentsatu, gauzak ondo egingo bagenitu zenbat errekurtso, arrosario, hainbat errekerimendu handik, hemendik, aurreztuko genituzke, tramiteak ez luzatu eta korapilatu beharrean.
Eta okerrena dena, okerrena dena kasu honetan gertatu daitekeen bezala edo gertatu den bezala, diru publikoan koste gehigarria ekidin, zeren kasu honetan diru publikoaren zer gertatuko da? Eta barkatu baina Beltrán de Heredia zure lana da, Gobernu honen lana da, diru publikoa, guztion dirua behar den bezala gestionatzea.
Eta hori da hemen fondoan dagoena, kontratazioa nola egiten den, erosketak nola egiten diren, zein irizpide jartzen diren, zeren dirua ez da Jaurlaritzarena, dirua ez da EAJrena, dirua hemen gauden guztiona da. Orduan, gauzak ez direnean ondo egiten gero horrek ondorio negatibo batzuk ezin du ekarri diru publikoaren kontuan. Eta hori, Beltrán de Heredia andrea, onartezina da. Orduan, baduzu etxeko lana, eta etxeko lana da kontratazio eta erosketa publikoa behar bezala egitea, hori delako gaur eztabaida dugun gaian benetan fondoan dagoena.
Eta ez bakarrik ikuspegi ekonomiko batetatik, bai, baita eraginkorrak izateko, langile horiek benetan funtzionala izango den materiala izateko, kasu honetan kotxeak. Eta baita ere ikuspegi jasangarri batetik. Zergatik ez dira erosi kotxe hibridoak edota bestelako irizpide, iraunkortasunarekin loturiko irizpideekin? Erosketa publikoan joan beharko gara bestelako irizpide batzuk ere sartzen, lan osasunaren gainetik.
Beste bigarren kontu bat ere, arduradun publikoek langileekin, herritarrekin kontatu behar dute, auzolana. Auzolana, Beltrán de Heredia andrea, ez da lelo bat. Lelo bat baino gehiago izan beharko litzateke auzolana eta auzolanak eskatzen du konpartitzea. Gaur, Zorrilla jauna, gogorarazi digu zure interpelazioa. Eskertu behar diogu interpelazioa gogorarazi digulako eta goitik behera irakurri digulako.
Baina zuk zerorrek esan zenuen erosketan parte hartu zutela kudeaketa ekonomikoko teknikoak, Ertzaintzako mandoak eta agenteak, Ertzaintzako tailerrak eta mantenimenduko zerbitzuetako teknikoak. Begiratu zelako koadrila eta ez zineten gai izan kotxeak probatzeko. Iruditzen zait pixka bat, eta ez dela barregarria, diru publikoa dagoelako hemen jokoan.
Beraz, zentzu pixkatxo bat . Erosketa publikoa guztion diruarekin egiten da eta ez EAJren diruarekin. Beraz, hor arduraz jokatu behar da. Ezin da izan arduragabekeria, Beltrán de Heredia anderea. Beraz, albo batera utzi behar dituzu dituzuen ajeak. Hau da, beti oposizioa eta sindikatuak etorri dira erreklamatzera edo errekurtsoak egitera gauzak ondo egin ditzazuen. Badakigu oso saltzaile onak zaretela, baina saltzaile onak izatea ez du esan nahi kudeatzaile onak zaretenik. Hori ez du esan nahi.
Beraz, ondorioz, bat, Lan Ikuskaritzak egindako eskakizunak bete ahalik eta azkarren; bi, zuen hanka-sartzeak ez dezala ekarri ondorio negatiborik diru publikoan, bestela zuen poltsikotik ezarri koste gehigarri hori, agian horrelako irizpideak sartzen hasi beharko gara, guztion diru publikoa behar den bezala kudeatzeko eta arduraz eta erantzukizunez kudeatzeko; eta hirugarrena, hemendik aurrera zuen kudeaketan, zuen lelo maravilloso hori auzolanaren leloa errealitate bilakatu eta benetan herritarrak pertsonak erdigunean kokatu. Hori izan beharko litzatekeelako Gobernu baten zutabe eta oinarria.
Hori esanda, gure babesa izango duzu, Ruiz de Arbulo jauna.